Spoštovani kolegice poslanke in kolegi poslanci, gospe in gospodje! Začenjam z nadaljevanjem 67. izredne seje Državnega zbora. Obveščen sem, da se današnje seje ne morejo udeležiti naslednje poslanke in poslanci: mag. Barbara Žgajner, gospa Janja Napast, gospa Irena Tavčar, gospod Marijan Pojbič, gospod Roberto Battelli, gospod Samo Bevk, gospod Janez Ribič, gospod Franc Pukšič, mag. Matej Tonin, gospa Mateja Pučnik, gospod Ivan Grill, mag. Katarina Hočevar in gospa Janja Klasinc. Vse prisotne lepo pozdravljam! Nadaljujemo s prekinjeno 2. točko dnevnega reda, to je z obravnavo Predloga za izvedbo volitev predsednika Vlade na podlagi četrtega odstavka 111. člena Ustave Republike Slovenije in prvega odstavka 228. člena Poslovnika Državnega zbora. Obveščam vas, da do nedelje, 1. 6. 2014, do 12. ure nihče od kvalificiranih predlagateljev ni vložil predloga sklepa za izvedbo volitev predsednika Vlade. Zato prekinjam to točko dnevnega reda, ki jo bomo nadaljevali in zaključili danes ob 16. uri in 5 minut, to je ob izteku 48-urnega roka, ki je začel teči takoj po seznanitvi Državnega zbora s sklepom iz 1. točke te izredne seje, torej v petek, 30. 6. 2014, ob 16. uri in 5 minut. Prekinjam tudi 67. izredno sejo Državnega zbora, ki jo bomo nadaljevali ob 16. uri in 5 minut. Hvala.
Nadaljujemo s prekinjeno 2. točko dnevnega reda, to je z obravnavo Predloga za izvedbo volitev predsednika Vlade na podlagi četrtega odstavka 111. člena Ustave Republike Slovenije in prvega odstavka 228. člena Poslovnika Državnega zbora. Ker Državni zbor v roku iz četrtega odstavka 111. člena Ustave Republike Slovenije ni skleni, da se izvedejo volitve predsednika Vlade, bom o tem v skladu z drugim odstavkom 220. člena Poslovnika Državnega zbora takoj obvestil predsednika republike. S tem zaključujem to točko dnevnega in zaključujem tudi 67. izredno sejo Državnega zbora. Hvala za sodelovanje in nasvidenje.